CELEX: 32014D0889
Language: el
Date: 2014-12-09 00:00:00
Title: 2014/889/ΕΕ: Απόφαση του Συμβουλίου, της 9ης Δεκεμβρίου 2014 , για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας των Σεϋχελλών στον Παγκόασμιο Οργανισμό Εμπορίου

10.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 353/13
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Δεκεμβρίου 2014
   για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας των Σεϋχελλών στον Παγκόασμιο Οργανισμό Εμπορίου
   
      (2014/889/ΕΕ)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 31 Μαΐου 1995 η κυβέρνηση της Δημοκρατίας των Σεϋχελλών υπέβαλε αίτηση προσχώρησης στη συμφωνία του Μαρακές για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.
            
         
               (2)
            
            
               Στις 11 Ιουλίου 1995 συγκροτήθηκε ομάδα εργασίας για την προσχώρηση της Δημοκρατίας των Σεϋχελλών, με σκοπό την επίτευξη συμφωνίας όσον αφορά όρους προσχώρησης που να είναι αποδεκτοί από τη Δημοκρατία των Σεϋχελλών και από όλα τα μέλη του ΠΟΕ.
            
         
               (3)
            
            
               Η Επιτροπή, εξ ονόματος της Ένωσης, διαπραγματεύτηκε μια εκτενή σειρά υποχρεώσεων για το άνοιγμα της αγοράς εκ μέρους της Δημοκρατίας των Σεϋχελλών που ικανοποιούν τα αιτήματα της Ένωσης, λαμβάνοντας υπόψη τις διμερείς εμπορικές σχέσεις με τη Δημοκρατία των Σεϋχελλών στο πλαίσιο της εταιρικής σχέσης ΕΕ-ΑΚΕ και τη δέσμευση της Δημοκρατίας των των Σεϋχελλών να επιδίωξουν την απελευθέρωση του εμπορίου στο πλαίσιο μιας πλήρους συμφωνίας οικονομικής και εταιρικής σχέσης.
            
         
               (4)
            
            
               Οι δεσμεύσεις εκείνες ενσωματώνονται τώρα στο πρωτόκολλο προσχώρησης της Δημοκρατίας των Σεϋχελλών στον ΠΟΕ («πρωτόκολλο προσχώρησης»).
            
         
               (5)
            
            
               Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Δημοκρατίας των Σεϋχελλών.
            
         
               (6)
            
            
               Επομένως, το πρωτόκολλο προσχώρησης θα πρέπει να εγκριθεί.
            
         
               (7)
            
            
               Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του μέλους που προσχωρεί και του ΠΟΕ και ότι η Υπουργική Διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV παράγραφος 2 της συμφωνίας για την ίδρυση του ΠΟΕ ορίζει ότι στα ενδιάμεσα διαστήματα μεταξύ των συνόδων της Υπουργικής Διάσκεψης, τα καθήκοντά της εκτελούνται από το Γενικό Συμβούλιο.
            
         
               (8)
            
            
               Συνεπώς, είναι αναγκαίο να καθοριστεί η θέση που πρέπει να υιοθετηθεί εκ μέρους της Ένωσης στο Γενικό Συμβούλιο του ΠΟΕ όσον αφορά την προσχώρηση της Δημοκρατίας των Σεϋχελλών στον ΠΟΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση την οποία πρέπει να ληφθεί εκ μέρους της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου όσον αφορά την προσχώρηση της Δημοκρατίας των Σεϋχελλών στον Παγκόσμιο Οργανισμό Εμπορίου είναι να εγκρίνει την εν λόγω προσχώρηση.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 9 Δεκεμβρίου 2014.
      
         
            Για το Συμβούλιο
         
         
            Ο Πρόεδρος
         
         C. DE VINCENTI